505 REACTII Share Tweet Whatsapp Linkedin Google

O să spun mereu: politica se face cu oameni și pentru oameni. Nu e nicio șmecherie dacă ești mut când refuzi o propunere de premier, iar Iohannis a greșit aici. El este responsabil și trebuie să explice poporului de ce a respins această nominalizare. Mai ales când poporul a dat jumătate dintre voturi celor care susțin această propunere.

Nu faceți confuzie între motivele respingerii și refuzul de a le anunța. Aceste motive pot fi bine întemeiate. Este posibil ca doamna Shhaideh să nu aibă ce să caute acolo din rațiuni care țin de securitate națională sau de competența sa. Dar lucrurile astea nu trebuie ghicite sau date pe surse cum a făcut președintele.

Mie, aici, Iohannis mi-aduce aminte de tovarășii din comunism. ”Lasă că știu tovarășii ce fac. Poporul nu trebuie să știe, ei știu mai bine. Poporul este prost nu înțelege înălțimile politice ale gândirii și acestea nu trebuie spuse.”

Altfel, nici Dragnea nu este mai departe. El a selectat un candidat la funcția de premier despre care nimeni nu știe nimic. Nu e posibil ca o țară UE să aibă un candidat despre care nu știi nimic. Premierul nu este un roboțel care aplică programul de guvernare. La fiecare problemă apărută, el sau ea va trebui să găsească o cale care nu poate fi decât subiectivă.

Muțenia asta, flitul acesta pe care liderii politici români îl dau propriului popor, au o singură cauză. Democrația românească nu este instituțională, ci doar electorală. Noi mergem la alegeri, punem în funcții niște oameni, după care aceștia fac orice este posibil să-și calce mandatul și să nu dea socoteală nimănui. Niciuna dintre instituții nu-și face treaba cum trebuie, dar alegeri se fac pe bune.

Cât despre rezolvarea situației, eu cred că va veni de la sine. Liviu Dragnea pomenește de suspendare. Plusează spunând că ”președintele chiar își dorește suspendarea.” Dar el nu vrea ”să arunce țara în aer, nici să-i dea un cadou lui Iohannis.”

Deocamdată PSD și ALDE fac o comisie care să stabilească dacă președintele a încălcat Constituția sau nu. Dar aici suntem în statul în care ”dacă vrei să termini un subiect, faci o comisie.” Cred că după încercarea asta a puterilor se va cădea la pace. PSD vrea prea mult la putere ca să mai rateze câteva luni în afara ei și nici Iohannis nu va întinde coarda foarte tare. Dacă va fi ceva mai mult, va fi pe calapodul descris de Vlad.

Așa că, după vitejia asta de 50 de minute, o să se înțeleagă foarte repede. În rest, problemele de fond rămân: lipsa de transparență, de predictibilitate și cea de respect față de public sunt toate la locul lor.